Diari Oficial de la Generalitat Valenciana


Sumari del DOGV 5130, del 08-11-2005 (2005/11623)

RESOLUCIÓ de 20 d'octubre de 2005, del Rectorat de la Universitat de València per la qual es convoquen proves selectives d'accés al grup A, per promoció interna, sector d'administració especial, escala tècnica superior de gestió cultural i patrimoni (Perfil: Conservació del Patrimoni) d'aquesta universitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5130

Data del DOGV
:   08-11-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/11639


Data del document
:   20-10-2005

Organisme emissor
:   Universitat de València

Tipus de document
:   Resolució

Descriptors 

:   * concurs administratiu
    * universitat
    * museu
    * patrimoni cultural

RESOLUCIÓ de 20 d'octubre de 2005, del Rectorat de la Universitat de València per la qual es convoquen proves selectives d'accés al grup A, per promoció interna, sector d'administració especial, escala tècnica superior de gestió cultural i patrimoni (Perfil: Conservació del Patrimoni) d'aquesta universitat. [2005/11648]  
El Rectorat de la Universitat de València, fent ús de les competències que li atribueix l'article 20, en relació amb el 2.2, de la Llei orgànica 6/2001, de 21 de desembre, d'universitats, i d'acord amb el que estableix l'article 190 dels Estatuts de la Universitat de València, acorda convocar proves selectives per a l'accés al grup A, per promoció interna, sector d'administració especial, escala tècnica superior de gestió cultural i patrimoni (perfil: conservació del patrimoni) de la Universitat de València, de conformitat amb les següents bases de la convocatòria:  
1. Normes generals  
1.1 Aquesta convocatòria té per objecte la selecció de personal per a cobrir 1 vacant del grup A sector d'administració especial, escala tècnica superior gestió cultural i patrimoni per promoció interna,(perfil: conservació del patrimoni) mitjançant el sistema de concurs-oposició.  
1.2 D'acord amb el que estableix l'article 73 de la de la Llei orgànica 6/2001, de 21 de desembre, d'universitats, la realització d'aquestes proves selectives s'ha d'ajustar al que disposa la legislació vigent per a la funció pública de la Generalitat Valenciana, a la normativa específica universitària recollida en els Estatuts de la Universitat i a les normes que estableix aquesta convocatòria.  
1.3 El procés selectiu constituït pel concurs-oposició l'integraran les proves, les valoracions, les puntuacions i les matèries que figuren en els annexos I i II d'aquesta convocatòria. Els qui no reunesquen el requisit de coneixement de valencià que figura en aquesta convocatòria hauran de realitzar una prova prèvia al procés selectiu segons consta en l'annex I d'aquesta.  
2. Condicions generals dels aspirants  
2.1 Per a ser admesos en les proves selectives, els i les aspirants hauran de reunir, a més dels requisits ja acreditats en nomenaments anteriors, els següents:  
2.1.1 Posseir el títol de doctor, llicenciat, enginyer, arquitecte, o equivalent, o estar en condicions d'obtenir-lo abans de l'acabament del termini de presentació de sol·licituds.  
2.1.2 Els o les aspirants que es presenten a aquestes proves selectives hauran de ser funcionaris de carrera integrats en la Universitat de València del grup B, d'administració especial, escala tècnica superior mitjà cultural i patrimoni, en actiu o en situació d'excedència, i tenir una antiguitat d'almenys dos anys en aquesta escala.  
2.1.3 Posseir el certificat de coneixements de valencià de nivell mitjà expedit per la Junta Qualificadora de Coneixements de Valencià, pel Servei de Política Lingüística d'aquesta Universitat o certificat d'homologació emés per aquest Servei.  
2.2 Els requisits a què es refereix l'apartat anterior s'hauran de posseir en el moment de la finalització del termini de presentació de sol·licituds i se n'ha de gaudir durant tot el procés selectiu fins al moment de la presa de possessió.  
3. Sol·licituds  
3.1 Qui desitge prendre part en aquestes proves selectives ho haurà de fer constar en la sol·licitud que es troba en aquesta convocatòria com annex V i que li facilitarà gratuïtament el Servei de Recursos Humans PAS d'aquesta Universitat, a l'avinguda de Blasco Ibáñez núm. 13 (nivell 1), València. També podran accedir a una còpia de la sol·licitud esmentada a través de la pàgina web del Servei de Recursos Humans PAS, l'adreça de la qual és http://www.uv.es/~pas.  
3.2 Les sol·licituds es dirigiran per triplicat (una per a l'entitat bancària, una per a la Universitat i una per al interessat/da) al rector de la Universitat de València.  
3.3 El termini de presentació serà de 20 dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana (DOGV).   
3.4 La sol·licitud es presentarà al Banc Santander Central Hispano, oficina Universitaria, (Facultat de Psicologia-aulari I), situada a l'Avinguda Blasco Ibàñez nº 21, 46945 de València.  
Així mateix, també podran ser presentades en la forma que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'optar per presentar les sol·licituds en les oficines de correus, hauran de complir amb el procediment establert en l'article 205.3 del Reglament dels serveis de correus. La sol·licitud s'hi presentarà en sobre obert perquè l'empleat segelle la data a la part superior esquerra i caldrà que figure amb claredat el nom de l'oficina i la data.  
3.5 Caldrà adjuntar a la sol·licitud la documentació següent:   
3.5.1 Una fotocòpia del document nacional d'identitat. Els o les aspirants que no posseesquen la nacionalitat espanyola i tinguen dret a participar en les proves selectives hauran de presentar fotocòpia del document que acredite la seua nacionalitat.  
3.5.2 Resguard original de l'ingrés dels drets d'examen.  
3.6 Els drets d'examen seran de 14,00 euros que s'ingressaran en el compte corrent Drets d'Examen. Universitat de València núm. 0049 6721 65. 6153329192 del Banc Santander Central Hispano, oficina Universitaria, (Facultat de Psicologia-aulari I), situada a l'Avinguda Blasco Ibàñez nº 21, 46319 de València.   
Si el pagament s'efectua a través de transferència, la sol·licitud haurà de presentar-se en el registre d'una administració pública o en l'oficina de correus.  
La manca d'acreditació del pagament dels drets d'examen determinarà l'exclusió de l'aspirant.  
3.7 D'acord amb el que disposa el Reglament d'execució pressupostària de 2005 d'aquesta Universitat, són exemptes del pagament dels drets d'examen les persones amb una discapacitat igual o superior al 33%.  
Aquests aspirants hauran de presentar la sol·licitud acompanyada dels certificats corresponents que acrediten la seua condició de discapacitats (mitjançant certificat de la Conselleria de Benestar Social o de l'òrgan competent), al registre general de la Universitat de València, avinguda de Blasco Ibáñez, núm. 13 (nivell 1), 46395 de València.  
3.8 Els o les aspirants amb minusvalideses que desitgen sol·licitar mesures d'adaptació hauran d'indicar-ho expressament en l'imprès de sol·licitud. En aquest cas hauran de presentar juntament amb la sol·licitud el certificat del grau de discapacitació efectuada per l'òrgan competent.  
3.9 Si la convocatòria preveu la realització de proves d'idiomes, l'aspirant ha de fer constar la seua opció a l'imprès de sol·licitud. Si no ho fa així, s'entendrà que renuncia a efectuar aquestes proves, sempre que siguen voluntàries i de mèrits.   
3.10 Els errors que s'hi observen es corregiran en qualsevol moment, d'ofici o a instància del o de la interessada.   
4. Admissió d'aspirants  
4.1 Una vegada expirat el termini de presentació de sol·licituds, prèvia verificació del compliment de tots els requisits de participació assenyalats en aquesta convocatòria així com del pagament dels drets d'examen, el rector dictarà una resolució que es publicarà en el Diari Oficial de la Generalitat Valenciana (DOGV) i que contindrà la llista provisional d'admesos i exclosos de les proves.   
4.2 A partir del dia següent a la publicació de la llista provisional d'admesos i exclosos, s'iniciarà un termini de deu dies hàbils, perquè es puguen formular al·legacions o esmenar els defectes que hagen motivat la seua exclusió o presentar les al·legacions que consideren oportunes, tot això d'acord amb l'article 71 de la Llei 30/1992, de 26 de novembre de règim jurídic de les administracions públiques i del procediment administratiu comú.  
En qualsevol cas, per tal d'evitar errors i possibilitar-ne l'esmena dins el termini i en la forma escaient, les persones aspirants comprovaran fefaentment no només que no figuren en la relació d'exclosos sinó que a més els seus noms consten correctament en la relació d'admesos.  
Els i les aspirants que dins del termini assenyalat no esmenen els defectes detectats o no al·leguen les omissions, seran definitivament exclosos de la participació en aquestes proves.  
Les quantitats de diners per concepte de drets d'examen es reintegraran d'ofici als aspirants que siguen exclosos definitivament de participar en les proves selectives.  
4.3 Una vegada transcorregut el termini de deu dies, esmenats els defectes i vistes les al·legacions que corresponguen, es dictarà una resolució, que contindrà la llista definitiva d'admesos i exclosos, la data, el lloc i l'hora de realització i començament del primer exercici. Aquesta resolució es publicarà en el Diari Oficial de la Generalitat Valenciana (DOGV).  
4.4 Seran causes d'exclusió, a més de les que s'indiquen en altres apartats d'aquestes bases:  
. l'omissió de la signatura en la sol·licitud.  
. no presentar el DNI.  
4.5. Serà causa d'exclusió de l'exercici de mèrits no assenyalar l'apartat corresponent de la sol·licitud; i pel que fa a l'exercici d'idioma, no especificar-hi l'idioma elegit.  
5. Desenvolupament de les proves selectives  
5.1 Els exercicis tindran lloc a les dependències de la Universitat de València. El primer exercici es realitzarà al lloc, la data i l'hora que indique la resolució del Rectorat d'aquesta Universitat en què s'aprove la llista definitiva d'admesos i exclosos de les proves objecte d'aquesta convocatòria.  
5.2 En cas de realitzar-se algun dels exercicis en diverses sessions, l'ordre d'actuació dels opositors s'establirà per sorteig efectuat per la Universitat de València.  
5.3 En cada exercici els o les aspirants hauran d'acreditar la seua personalitat exclusivament mitjançant la presentació del DNI, del passaport o del permís de conduir, juntament amb l'exemplar per a la persona interessada de l'imprès de sol·licitud d'admissió a les proves.  
No complir aquest requisit per algun aspirant determinarà la seua exclusió de les proves.   
Les còpies o fotocòpies compulsades d'aquests documents no seran vàlides en cap cas.   
5.4 Els o les aspirants es convocaran per a cada exercici en crida única, i en seran exclosos els qui no hi compareguen. Perdran el seu dret quan es personen en els llocs de realització de les proves una vegada iniciades o no hi assistesquen, encara que siga per causa justificada.  
Els membres del tribunal i el personal col·laborador d'aquest no permetran l'accés a les sales on es realitzen els exercicis a aquelles persones que no complesquen els requisits indicats ni a aquelles que hi compareguen després que haja acabat la crida dels aspirants convocats.  
Tenint en compte que es tracta de proves orals o de caràcter individual i successiu, el tribunal podrà apreciar les causes al·legades i admetre l'aspirant, sempre que aquestes no hagen finalitzat i aquesta admissió no menyscabe el principi d'igualtat amb la resta de personal.  
5.5 Quan finalitze cadascuna de les proves, l'anunci de la realització de la següent el farà públic el tribunal al local en què s'haja celebrat aquesta prova, així com al tauler d'anuncis del Servei de Recursos Humans (PAS) d'aquesta Universitat amb una antelació mínima de 48 hores. A efectes informatius, també es publicarà a la pàgina web d'aquest Servei, l'adreça del qual és http://www.uv.es/~pas.  
5.6 Si el tribunal tinguera coneixement en qualsevol moment del procés selectiu que algun dels o de les aspirants no complira tots els requisits exigits en aquesta convocatòria, després d'una audiència a l'interessat/da, l'exclourà i li comunicarà la inexactitud o les falsedats formulades en la sol·licitud d'admissió a les proves selectives.  
6. Informació i publicitat dels actes del tribunal.  
6.1 Tota la informació que siga necessària comunicar als o les aspirants, les llistes d'aprovats de cadascun dels exercicis, la valoració dels mèrits i qualsevol altre anunci que el tribunal estime pertinent, es publicarà al tauler d'anuncis del Servei de Recursos Humans (PAS) i en la pàgina web d'aquest servei, l'adreça de la qual és: http://www.uv.es/~pas. Les llistes d'aprovats de cada exercici també es publicaran als locals on s'hagen realitzat aquestes proves.  
6.2 Una vegada finalitzades totes les proves i la valoració de mèrits que integren el concurs-oposició el tribunal farà pública la llista d'aprovats per ordre de puntuació. Aquesta llista d'aspirants aprovats serà definitiva i contindrà només el mateix nombre d'aspirants que de vacants convocades.  
6.3 Una vegada finalitzat el procés de selecció, es publicarà en el DOGV per resolució del rector la llista definitiva d'aprovats per ordre de puntuació.  
7. Presentació de documents  
7.1 En el termini de deu dies hàbils, comptats des de l'endemà de la publicació en el DOGV de la llista d'aprovats, aquests hauran de presentar al Servei de Recursos Humans (PAS) una fotocòpia compulsada del títol acadèmic exigit en la convocatòria.  
7.2 Certificat acreditatiu de coneixement del valencià.   
7.3 Els aspirants aprovats, pel fet de tenir la condició de funcionaris o funcionàries de carrera d'aquesta Universitat, quedaran exempts d'acreditar documentalment la resta de condicions generals exigibles per a l'ingrés a la funció pública, per tenir-los acreditats en nomenaments anteriors.   
7.4 No presentar la documentació dins el termini fixat (excepte en els casos de força major) o presentar documents falsos invalidarà els actes de l'aspirant i anul·larà els actes del tribunal relacionats amb l'aspirant, sense perjudici de les responsabilitats en què l'aspirant haja pogut incórrer.   
8. Nomenament de funcionaris o funcionàries  
Una vegada transcorregut el termini de presentació de la documentació i la verificació d'aquesta, mitjançant resolució del rectorat que es publicarà en el DOGV, es nomenaran funcionaris o funcionàries de carrera les persones que han aprovat les proves selectives, per ordre de puntuació.   
9. Tribunal  
9.1 La composició del tribunal qualificador d'aquestes proves és el que figura en l'annex III d'aquesta convocatòria. El nom de les persones que l'integren es farà públic en la mateixa resolució en què es publique la llista definitiva d'admesos i exclosos.  
9.2 El tribunal podrà nomenar col·laboradors, especialistes i ajudants, que estaran sempre sota la seua direcció i control directes.  
9.3 Els membres del tribunal, així com els col·laboradors, especialistes i ajudants s'abstindran de participar en les activitats del tribunal quan estiguen en alguna de les circumstàncies previstes en els articles 28 i 29 de la Llei 30/1992, de 26 de novembre, de règim jurídic de les administracions públiques i del procediment administratiu comú, o en el cas que hagueren preparat opositors de proves selectives per al mateix cos i escala durant els cinc anys anteriors a la publicació d'aquesta convocatòria.  
La presidència podrà sol·licitar als membres del tribunal una declaració expressa de no trobar-se sotmesos a les circumstàncies previstes en els articles esmentats.  
9.4 El tribunal es constituirà mitjançant la convocatòria de la presidència, amb l'assistència almenys de la majoria reglamentària dels seus membres, titulars o suplents. En aquesta sessió el tribunal prendrà totes les decisions necessàries per a la correcta realització de les proves selectives.  
En el procés selectiu el tribunal resoldrà tots els dubtes que puguen sorgir sobre l'aplicació d'aquestes normes i decidirà què fer en els casos que no es troben previstos.  
El procediment d'actuació del tribunal s'ajustarà en tot moment al que disposa la Llei 30/1992, de 26 de novembre, de règim jurídic de les administracions públiques i del procediment administratiu comú.  
9.5 El tribunal adoptarà les mesures necessàries perquè els i les aspirants amb minusvalideses tinguen les mateixes condiciones per a la realització dels exercicis que la resta de participants. Per a qui les sol·licite en la forma que indica la base 3.8, es faran les adaptacions possibles per temps i mitjans.  
9.6 Per a les comunicacions i qualsevol problema que puga sorgir, el tribunal tindrà la seu a la Gerència de la Universitat de València.  
9.7 Els membres del tribunal d'aquestes proves tindran la categoria que per a aquests casos determine la legislació vigent.  
9.8 El tribunal no podrà aprovar ni declarar que han aprovat les proves selectives un nombre d'aspirants superior al nombre de places convocades. Qualsevol proposta d'aprovats que contravinga el que s'ha establert serà nul·la de ple dret.  
9.9 La presidència del tribunal adoptarà les mesures oportunes per garantir que els exercicis de la fase d'oposició siguen corregits sense coneixement de la identitat de les persones aspirants, en aquells exercicis que siga procedent.  
10. Informació respecte de les dades recollides  
10.1 Les dades subministrades per l'interessat podran quedar incorporades en un fitxer automatitzat que constitueix la Base de dades de personal o la Base de dades de borsa de treball, de conformitat amb la Llei orgànica 15/1999, de 13 de desembre, de protecció de dades de caràcter personal (LOPD).  
10.2 El fitxer quedarà sota la responsabilitat de la Secretaria General de la UVEG, a l'Avinguda de Blasco Ibáñez, núm. 13, 46206 València.  
10.3 La informació obtinguda serà processada exclusivament per a la gestió de personal.  
10.4 Les dades de caràcter personal seran tractades amb el grau de protecció que estableix el Reial Decret 994/1999 d'11 de juny, en el qual es regulen les mesures de seguretat dels fitxers automatitzats que continguen dades de caràcter personal, i s'adoptaran les mesures de seguretat necessàries per garantir la confidencialitat i la integritat de la informació.  
10.5 Els i les interessades podran exercir els seus drets d'accés, rectificació cancel·lació i oposició, en compliment del que estableix la LOPD, davant el Servei de Recursos Humans PAS de la Universitat de València, a l'Avinguda de Blasco Ibáñez, núm. 13, 46154 València.  
11. Recursos  
Contra aquesta resolució, que exhaureix la via administrativa, es pot interposar potestativament recurs de reposició en el termini d'un mes a partir de l'endemà de la seua publicació davant el mateix òrgan que dicte la resolució, o recurs contenciós administratiu davant els òrgans de la jurisdicció contenciosa administrativa de la Comunitat Valenciana en el termini de dos mesos comptats des de l'endemà de la seua publicació en el DOGV.  
Contra els actes del tribunal es podrà interposar el recurs d'alçada previst en la Llei 30/1992, de 26 de novembre, de règim jurídic de les administracions públiques i del procediment administratiu comú.  
València, 20 d'octubre de 2005.. Per delegació del rector (DOGV 5.05.03), la Vicerectora d'Economia i Administració: Matilde Fernández Blanco.  
ANNEX I  
Sistema selectiu   
Amb anterioritat a l'inici del procés selectiu, qui no estiguen en possessió de la certificació de coneixement de valencià a nivell mitjà, hauran de realitzar una prova de coneixements de la llengua oral i escrita equivalent a aquest nivell. El resultat de la mateixa serà APTE o NO APTE. Superada la prova les i els aspirants podran començar el procés selectiu i se'ls considerarà en possessió de l'acreditació suficient del nivell mitjà de valencià exigit.  
El sistema selectiu serà el de concurs-oposició.   
Fase d'oposició. Constarà de tres exercicis, els dos primers obligatoris i eliminatoris.  
Primer exercici. Consistirà a desenvolupar per escrit un tema elegit entre tres dels proposats pel tribunal, que seran elegits a l'atzar entre els que figuren en el programa de l'annex II de la convocatòria. Els temes correspondran cadascun a un bloc diferent.  
La duració mínima de l'exercici serà d'una hora i no podrà ser superior a dues, a criteri del tribunal. Una vegada finalitzada la prova, cada exercici s'introduirà en un sobre i quedaran sota la custòdia del tribunal, el qual cridarà els opositors per a la lectura pública del tema que cada un haja desenvolupat. El lloc, la data i l'hora de la lectura els anunciarà el tribunal amb l'antelació suficient.  
L'exercici es valorarà de 0 a 10 punts, i per a aprovar-lo caldrà obtenir-hi almenys 5 punts.  
Segon exercici. Consistirà a resoldre per escrit dos supòsits pràctics relacionats amb les matèries que figuren en el temari específic del programa de l'annex II de la convocatòria.  
La duració d'aquest exercici serà anunciat pel tribunal amb l'antelació suficient, i estarà en funció del seu contingut.  
Es valorarà de 0 a 10 punts cada supòsit, i per a aprovar caldrà obtenir-hi almenys 10 punts amb la suma d'ambdós i no haver estat qualificat amb zero punts en cap dels dos.  
Tercer exercici. Voluntari i de mèrits. Constarà de dues parts. Els qui sol·liciten la realització d'aquest exercici hauran de fer necessàriament la segona part, mentre que la primera queda com a opcional.  
Primera part (voluntària). Tindrà per objecte valorar el coneixement d'un o diferents idiomes comunitaris entre els següents: anglès, alemany, francès, italià, segons les opcions manifestades per l'opositor en l'imprès de sol·licitud de participació en les proves selectives. Es podrà utilitzar diccionari.  
L'exercici es valorarà a raó d'1'5 punts com a màxim per idioma, i en conjunt no es podrà superar els 3 punts. El temps serà fixat pel tribunal amb l'antelació suficient.  
Segona part (obligatòria). Tindrà per objecte mantenir una entrevista. El lloc, la data i l'hora de realització serà fixat pel tribunal amb l'antelació suficient.   
Es valorarà de 0 a 3 punts.  
Fase de concurs. Es valoraran els mèrits del currículum dels i les aspirants d'acord amb el barem que figura en l'annex IV. La puntuació obtinguda en la fase de concurs se sumarà a l'obtinguda en la fase d'oposició per a elaborar l'ordre definitiu dels concursants aprovats.  
A continuació, s'elaborarà per ordre de puntuació una llista d'aprovats, que contindrà el mateix nombre d'aspirants que de vacants convocades.   
En cas d'empat entre aspirants, l'ordre s'establirà, en primer lloc, segons la puntuació del primer exercici; en segon lloc, si es mantinguera l'empat, segons la puntuació del segon exercici; si persistira l'empat, s'aplicarà l'apartat a) antiguitat de la fase de concurs; si encara persistira, es desfarà ja mitjançant un sorteig.  
ANNEX II  
Bloc I  
Temari de caràcter general   
1. La Universitat com a servei públic. La Llei orgànica 6/2001, de 21 de desembre de Universitats (LOU), el seu significat en l'ordenament jurídic universitari. Règim jurídic de les universitats públiques. Els Estatuts de la Universitat de València.  
2. La Constitució espanyola de 1978: estructura i contingut. Anàlisi del títol I de la Constitució: els drets fonamentals, les llibertats públiques i els drets econòmics i socials, el seu paper en el sistema democràtic, la seva garantia i suspensió. La Corona. Les Corts Generals. El control democràtic del Govern. El poder judicial. La reforma de la Constitució.  
3. La Unió Europea i la seva incidència en l'ordenament jurídic espanyol. Tractament constitucional del problema. Principals institucions de la Unió Europea. El sistema monetari únic.  
4. L'acció administrativa davant els particulars. L'administrat. Els drets subjectius dels administrats davant l'administració: drets subjectius actius i drets subjectius reaccionals. La participació dels particulars en l'activitat administrativa. El procediment administratiu segons la Llei de règim jurídic de les administracions públiques i el procediment administratiu comú. Especial atenció als interessats i fases del procediment. Els recursos en via administrativa.  
5. El personal al servei de l'administració universitària: personal docent i investigador, el seu règim jurídic. El personal funcionari d'administració i serveis, el seu Estatut. Accés, promoció i situacions administratives del personal funcionari. Característiques dels funcionaris d'administració especial. Incompatibilitats. El personal laboral. Anàlisi de la normativa sobre prevenció i riscos laborals.  
Temari específic  
Bloc I. Patrimoni cultural  
1. Patrimoni cultural i béns culturals. La formació històrica dels conceptes. Orígens de la valoració de les obres d'art. Evolució històrica dels conceptes. Patrimonialització del llegat material històric. Béns culturals i categories.  
2. Patrimoni i museus: evolució històrica i present. Temps històric i consciència patrimonial. Factors històrics del col·leccionisme. La formació d'una consciència patrimonial. La consciència patrimonial moderna. Problemes i desafiaments del present.  
3. El marc institucional de la gestió del patrimoni cultural: polítiques, recursos, i funcions. El marc institucional i legal del patrimoni. Les organitzacions i la gestió del patrimoni. Els models de gestió. Les polítiques culturals i l'ús social del patrimoni.  
4. La gestió del patrimoni cultural. Definició del concepte. Estratègies de gestió: planificació, organització, comunicació, control i avaluació. La rendibilitat del patrimoni. La participació privada en el finançament del patrimoni.  
5. La difusió del patrimoni cultural. L'accessibilitat dels museus. La interpretació del patrimoni. Els espais de presentació del patrimoni. La comunicació amb el públic.  
6. Patrimoni i turisme cultural. Mesures de promoció de l'ús social del patrimoni. El patrimoni com a identitat i imatge de marca. El binomi conservació-ús. La relació entre turisme i patrimoni. L'accessibilitat als recursos patrimonials. Conseqüències del turisme cultural.  
7. La protecció del patrimoni cultural espanyol: l'evolució legislativa. Els antecedents. L'anàlisi dels conceptes fonamentals de la Llei PHE 16/1985 i el seu desplegament parcial en el Reial Decret 111/1986, de 10 de gener. L'organització administrativa del patrimoni històric espanyol.  
8. Legislació autonòmica del patrimoni cultural. Comunitat Valenciana. L'organització administrativa del patrimoni històric espanyol a les comunitats autònomes. L'anàlisi dels conceptes fonamentals de la llei valenciana del patrimoni cultural, Llei 4/1998, de 11 de juny.  
9. Criteris internacionals sobre conservació de béns culturals. Evolució històrica. La restauració estilística (Eugène Viollet-Le-Duc) La doctrina de la no-intervenció (John Ruskin). L'escola moderna de la restauració: C. Boito i G. Giovannoni. El restaurador crític: Cesare Brandi. L'escola restauradora i l'escola conservadora de l'Espanya del segle XX. Els documents internacionals d'àmbit europeu sobre la salvaguarda del patrimoni cultural. Els criteris actuals de conservació: conservació preventiva o integrada.  
10. Adquisició i formes d'ingrés de béns culturals. Tipus de moviment. Problemes específics i criteris aplicables. Les formes d'adquisició. La donació i el llegat. El dipòsit. L'intercanvi. Els moviments dels fons museogràfics.  
11. Criteris de conservació i protecció dels fons patrimonials-museístics. Els principals agents destructors. La incidència dels factors ambientals en la conservació dels béns culturals. Els criteris admesos.  
12. Emmagatzematge de béns culturals al museu. Criteris i sistemes. Els criteris bàsics. La degradació física. Els incendis, les inundacions i les plagues. Els factors microclimàtics al magatzem. El magatzem a la sala d'exposicions temporals.  
13. Manipulació, embalatge i transport de béns culturals. Les exposicions: conservació i transport. Les tècniques de manipulació. Els sistemes de protecció i els tipus de transport.  
14. La seguretat en les col·leccions patrimonials: control, incendi, robatori. La identificació i l'avaluació de riscos. El control de l'obra d'art. L'equip de seguretat. La protecció contra agents físics, químics i orgànics de degradació. L'incendi. Prevenció i protecció. La protecció contra el robatori. El pla integral de seguretat.  
15. La documentació dels béns culturals als museus. Els tipus documentals al museu. L'organització funcional. Les àrees i els processos documentals. Els fons: ingressos, control, gestió, moviments i baixes. Les tendències documentals actuals. Normalització i gestió integral.  
16. Identitat i configuració històrica del patrimoni cultural de la Universitat de València. La configuració històrica del patrimoni moble de la Universitat de València. La configuració històrica del patrimoni immoble de la Universitat de València.  
17. Evolució històrica de la Universitat de València. Els precedents: els estudis medievals. La creació pontifícia i reial. El Renaixement i l'escolàstica. L'època barroca: reorganització i decadència. La Il·lustració i les reformes. Els anys liberals. La Restauració i la II República. La contesa civil. La dictadura franquista. La democràcia i la recuperació de l'autonomia universitària. La celebració de Cinc Segles de la Universitat.  
18. El patrimoni immoble de la Universitat de València. L'arquitectura universitària. L'arquitectura de la Universitat de València: evolució històrica. Des de l'Estudi General fins al campus dels Tarongers. Els processos de recuperació i restauració d'edificis universitaris. La influència de l'arquitectura universitària en l'entorn urbà.  
19. El patrimoni moble de la Universitat de València: les col·leccions. La pinacoteca universitària. Els còdexs renaixentistes. La col·lecció glíptica. Els cartells de guerra. Els gravats. La col·lecció fotogràfica. Les col·leccions botàniques. La col·lecció d'instruments científics. La col·lecció d'art contemporani. La col·lecció Martínez Guerricabeitia.  
20. El projecte Thesaurus, programa de difusió del patrimoni cultural de la Universitat de València. Anàlisi, revisió i valoració. Objectius. Planificació. Producció. Difusió. Finançament.  
21. Museus universitaris. Organització i gestió museística de la Universitat de València. La singularitat dels museus universitaris. Els museus en les universitats històriques. Els centres museístics de la Universitat de València. La coordinació de la gestió de les col·leccions patrimonials universitàries. Funcions: conservació, documentació, catalogació, difusió. Relació i col·laboració amb uns altres serveis, departaments, centres i universitats.  
22. Processos de restauració i refuncionalització en l'arquitectura de la Universitat de València. L'Estudi General . La Nau. El Jardí Botànic. La Facultat de Ciències . Rectorat. El Palau de Martínez Vallejo . C.M. Rector Peset.  
23. Cultura i Universitat de València: línies que configuren la programació cultural de la Universitat de València (el Vicerectorat de Cultura). El compromís de la Universitat de València amb la cultural (Estatuts). Producció i programació cultural de la Universitat de València: àrees i línies d'actuació. www.uv.es/cultura.  
Bloc II: Museologia.  
1. Museologia i museografia. Definició i evolució històrica del concepte de museu. Les concepcions teòriques. Les aportacions de l'ICOM. Museologia i museografia. Les noves orientacions museològiques.  
2. Anàlisi històrica del col·leccionisme i dels museus. Anàlisi històrica del col·leccionisme des de l'antiguitat fins a la configuració dels museus moderns.  
3. El museu i la societat actual: la nova museologia. L'especialització dels continguts. La societat postmoderna i postindustrial. Els museus i la cultura de l'oci. Els museus i els mitjans de comunicació de masses. Les noves tecnologies aplicades als museus. Els nous sistemes educatius.  
4. Tipologies i categories dels museus. L'especialització i la funcionalitat dels museus. La classificació de l'ICOM. Museus i continguts.  
5. Administració, gestió i organització dels museus. Dependències administratives dels museus. Procediments del museu. Departaments, àrees i personal. Mecenatge, patrocini i gestió.  
6. Usos i funcions del museu. Documentació i classificació. Recerca. Preservació i conservació. Seguretat. Restauració. Exposició i difusió. Educació i acció cultural. Funció social i servei a la comunitat.  
7. Programa museològic, projecte arquitectònic i la seua aplicació museogràfica. Els elements d'una programació museològica. Museografia i teoria de l'arquitectura del museu. L'organització espacial. Arquitectura i serveis al museu.  
8. L'arquitectura dels museus. Passat i present. Les tipologies expositives i els prototips arquitectònics històrics. El programa i el projecte d'un museu. La reutilització d'edificis històrics. Els museus de nova planta. L'ampliació i les reformes de museus.  
9. Les exposicions al museu. Funció comunicativa: l'exposició com a mitjà de comunicació. Formes i classes de les exposicions. El pla d'exposicions, el programa i el projecte.  
10. Disseny i producció d'exposicions. L'estudi i l'organització de l'espai. La gestió i la producció. La il·luminació. La informació, la senyalització i els mitjans audiovisuals. La instal·lació i el muntatge. La seguretat i la protecció. La difusió i la publicitat L'avaluació i el manteniment.  
11. L'exposició com a mitjà de comunicació per divulgar coneixements. L'evolució del concepte d'exposició: de l'exhibició a la comunicació. L'exposició com a imatge del museu. L'autonomia de la funció expositiva. L'exposició com a mitjà de comunicació.  
12. Museus i col·leccions museogràfiques permanents a la Comunitat Valenciana. El Consorci Valencià de Museus. El Sistema Valencià d'Inventaris. Els museus de titularitat estatal. Els museus de la Generalitat Valenciana.  
ANNEX III  
Tribunal qualificaor  
Titular  
President: El rector o persona en qui delegue.  
Vocals:   
. Dos vocals designats pel rector, del mateix grup d'administració i de la mateixa escala o superior.  
. Dos vocal elegits per sorteig entre els del mateix tipus d'administració i d'igual escala o superior.  
. Un representant d'altra administració pública, del mateix grup d'administració i del mateix cos o escala, o superior.  
. Un representant proposat pels sindicats amb representació a la Mesa Negociadora, segons s'escaiga, del mateix grup de titulació o superior.  
Tots ells amb veu i vot.   
La mateixa estructura per al Tribunal suplent.  
ANNEX IV  
Barem  
Es valoraran els següents mèrits:   
a) Antiguitat: Es valorarà tot el temps de serveis reconeguts a l'empara de la llei 70/1978 segons la següent fórmula 4 log(1+nºanys)/log(31). El temps màxim que es valorarà serà el període de 30 anys i no es tindran en consideració fraccions inferiors a l'any.   
b) Treball desenvolupat: Es valorarà el grau consolidat que els aspirants tinguen en el moment de finalització del termini de presentació de sol·licituds.   
. Nivell 18: 1 punt  
. Nivell 20: 1'5 punts   
. Nivell 22 o superior: 2 punts  
Als funcionaris que es troben en situació d'excedència per atenció de fill se'ls valorarà el grau personal que tinguen consolidat. S'aplicarà aquesta mateixa norma per a tots els funcionaris que estiguen en situació de reserva del lloc de treball.   
Als excedents voluntaris se'ls valorarà el grau personal que tinguen consolidat en el moment de sol·licitar l'excedència.   
c) Titulació acadèmica: Es valoraran les titulacions acadèmiques acreditades pels aspirants que siguen superiors a les que s'exigeixen per a accedir al grup a què pertanyen les places ofertades, conformement amb la següent escala:  
Títol de llicenciat, doctor o equivalent: 1 punt.   
La valoració màxima per aquest concepte serà 1 punt.  
d) Cursos de Formació: En aquest apartat es valoraran els cursos de formació realitzats per la Universitat o organismes oficials reconeguts en matèria de formació de funcionaris o que hagen estat convalidats pel Servei de Formació Permanent de la Universitat de València. En cap cas puntuaran en aquest apartat els cursos de coneixement de valencià i d'idiomes, i es limitarà als que estiguen previstos en els epígrafs de formació en el barem general d'aplicació als concursos de mèrits per a la provisió de llocs de treball, aprovat per la Junta de Govern del 22 d'octubre de 1991.   
La valoració màxima per aquest concepte serà 1 punt. Es puntuarà d'acord amb la següent escala:   
. Cursos entre 15 i 30 hores: 0'10 punts   
. Cursos entre 31 i 50 hores: 0'20 punts   
. Cursos de 51 o més hores: 0'30 punts